KOMISIJOS REGLAMENTAS (EB) Nr. 189/2007
2007 m. vasario 23 d.
dėl laikino importo muitų netaikymo tam tikram pramoninio cukraus kiekiui 2006-2007 prekybos metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 40 straipsnio 1 dalies c, e ir i punktus,
kadangi:
(1)
Reglamento (EB) Nr. 318/2006 26 straipsnio 3 dalyje nustatyta, kad siekdama užtikrinti 13 straipsnio 2 dalyje nurodytų produktų gamybai reikalingą tiekimą, Komisija tam tikram cukraus kiekiui gali laikinai iš dalies ar visiškai netaikyti importo muitų.
(2)
Siekiant užtikrinti Reglamento (EB) Nr. 318/2006 13 straipsnio 2 dalyje nurodytų produktų gamybai reikalingą tiekimą, Bendrijai tikslinga importo muitų šių produktų gamybai skirtam pramoniniam cukrui 2006-2007 prekybos metais netaikyti visiškai.
(3)
2006 m. rugpjūčio 31 d. Komisijos reglamentas (EB) Nr. 1301/2006, nustatantis žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (2), taikomas nepažeidžiant papildomų sąlygų ar nukrypti leidžiančių nuostatų, kurios gali būti numatytos sektoriniuose reglamentuose. Siekiant užtikrinti sklandų Bendrijos rinkos aprūpinimą ypač reikia išlaikyti licencijų paraiškų teikimo periodiškumą, nurodytą 2006 m. birželio 28 d. Komisijos reglamente (EB) Nr. 950/2006, nustatančiame išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais taikymo taisykles (3), ir taip nukrypti nuo Reglamento (EB) Nr. 1301/2006 6 straipsnio 1 dalies.
(4)
Siekiant palengvinti importuotų kiekių administravimą bei užtikrinti jų priežiūrą ir kontrolę, cukraus, kuriam laikinai netaikomi importo muitai, importo licencijos turi galioti tik iki 2006-2007 prekybos metų pabaigos ir jos turi būti išduodamos tik pramoninio cukraus naudotojams. Kadangi jų veikla nebūtinai susijusi su trečiosiomis šalimis, reikia nukrypti nuo Reglamento (EB) Nr. 1301/2006 5 straipsnio.
(5)
2006 m. birželio 29 d. Komisijos reglamento (EB) Nr. 967/2006, nustatančio Tarybos reglamento (EB) Nr. 318/2006 išsamias nekvotinės gamybos cukraus sektoriuje įgyvendinimo taisykles (4), nuostatos dėl pramoninės žaliavos administravimo ir perdirbėjų įsipareigojimų turi būti taikomos kiekiams, importuotiems taikant šį reglamentą.
(6)
Cukraus vadybos komitetas nepateikė nuomonės per pirmininko nurodytą laikotarpį,
PRIĖMĖ ŠĮ REGLAMENTĄ:
1 straipsnis
Laikinas importo muitų netaikymas
1. 2006-2007 prekybos metais importo muitai laikinai netaikomi baltojo cukraus, kurio KN kodas yra 1701 99 10, 200 000 tonų kiekiui.
2. Pagal šį reglamentą importuotas cukrus naudojamas tiesiogiai Reglamento (EB) Nr. 967/2006 priede nurodytiems produktams gaminti.
2 straipsnis
Importo licencijos
1. Reglamente (EB) Nr. 950/2006 nustatytos taisyklės dėl importo licencijų bei Reglamente (EB) Nr. 1301/2006 nustatytos taisyklės taikomos pagal šį reglamentą importuojamam cukrui, jei šiame reglamente nenumatyta kitaip.
Tačiau importo licencijos galioja iki antro mėnesio, einančio po faktinio jų išdavimo pagal Komisijos reglamento (EB) Nr. 1291/2000 (5) 23 straipsnio 2 dalį, pabaigos ir ne ilgiau nei iki 2007 m. rugsėjo 30 d.
2. Nukrypstant nuo Reglamento (EB) Nr. 1301/2006 5 straipsnio, importo licencijų paraiškas 1 straipsnio 1 dalyje nurodytiems kiekiams gali teikti tik Reglamento (EB) Nr. 967/2006 2 straipsnio d punkte nurodyti perdirbėjai.
3. Nukrypstant nuo Reglamento (EB) Nr. 1301/2006 6 straipsnio 1 dalies nuostatų, lukštentų, nulukštentų, iš dalies nulukštentų ir skaldytų ryžių importo licencijų paraiškos pateikiamos kiekvieną savaitę nuo pirmadienio iki penktadienio, pradedant nuo Reglamento (EB) Nr. 950/2006 4 straipsnio 5 dalyje nurodytos datos ir tol, kol pasiekiama licencijų išdavimo riba, nurodyta minėto reglamento 5 straipsnio 3 dalies antroje pastraipoje. Per savaitę pareiškėjas gali pateikti tik vieną licencijos paraišką.
3 straipsnis
Reglamento (EB) Nr. 967/2006 taikymas
Pagal šį reglamentą importuotiems cukraus kiekiams taikomi Reglamento (EB) Nr. 967/2006 11,12 ir 13 straipsniai.
4 straipsnis
Perdirbėjo įsipareigojimai
1. Perdirbėjai kompetentingoms valstybės narės institucijoms pateikia įrodymus, kad pagal šį reglamentą importuoti kiekiai buvo panaudoti 1 straipsnio 2 dalyje nurodytiems produktams gaminti ir laikantis Reglamento (EB) Nr. 967/2006 5 straipsnyje nurodyto patvirtinimo. Įrodymas yra automatizuotas atitinkamų produktų kiekių įregistravimas į registrus gamybos metu ar jai pasibaigus.
2. Jei perdirbėjas per tris mėnesius nuo importo nepateikia 1 dalyje nurodyto įrodymo, jis už kiekvieną pavėluotą dieną sumoka po penkis eurus už kiekvieną importuotą atitinkamo kiekio toną.
3. Jei perdirbėjas per penkis mėnesius nuo importo nepateikia 1 dalyje numatyto įrodymo, atitinkamas kiekis yra laikomas deklaruotu kaip perviršinis remiantis Reglamento (EB) Nr. 967/2006 13 straipsniu.
5 straipsnis
Įsigaliojimas
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 23 d.